钦定古今图书集成/明伦汇编/官常典/第229卷 > 洪适
## 钦定古今图书集成/明伦汇编/官常典/第229卷 > 洪适

按《宋史洪皓传》，“适字景伯，皓长子。幼敏悟，日诵三千
言。皓使朔方，适年甫十三，能任家事。以皓出使恩，补
修职郎。绍兴十二年，与弟遵同中博学宏词科。高宗
曰：‘父在远方，子能自立，此忠义报也，宜升擢’。遂除敕
令所删定官。后三年，弟迈亦中是选，由是三洪文名
满天下。改秘书省正字。甫数月，皓归忤秦桧，出知饶”
州，适亦出为台州通判。垂满，皓谪英州，适复论罢。往
来岭南省侍者九载。桧死，皓还，道卒。服阕，起知荆门
军，应诏上《宽恤》四事，轻茶额钱，它州代贡礼物；辟试
闱，以复旧额。蠲官田，令不种者输租。改知徽州，寻提
举江东路常平茶盐。首言役法不均之弊。会完颜亮
来侵，上亲征。适觐金陵，言“本路旱，百姓逐食于淮，复
遭金兵，今各怀归，而田产为官鬻，请听其估赎之。”及
亮毙，适上疏曰：“大定僭号诸国，未必服从，宜多遣密诏，传谕中原义士，各取州县，因以畀之。王师但留屯
淮、泗，募兵积粟，以为声援。俟蜀、汉、山东之兵数道皆
集，见可而进，庶几兵力不顿，可以万全。”升尚书户部
郎中，总领淮东军马钱粮。孝宗即位，海州解围，符离
用兵，馈饷繁伙，适究心调度，供亿无阙。迁司农少卿。
隆兴二年二月，召贰太常，兼权直学士院。上欲除诸
将环卫官，诏讨论其制，适具唐及本朝沿革十一条
上之。且言：“太祖、太宗朝常以处诸将及降王之君臣，
自后多以皇族为之，故《国史》以为官存而事废。陛下
修饰戎备，不必远取唐制，祖宗故事，盖可法则，今径
行换授，恐有减奉之患。乞如阁职兼带节度至刺史
带上将军，横行遥郡带大将军，正使带将军，副使，带
中郎，又以下则带左右郎将，其官府人吏，令有司相
度以闻。”除中书舍人。时金人再犯淮，羽檄㳫至，书诏
填委，咨访酬答，率称上旨，自此有大用意。金既寻盟，
首为贺生辰使。金遣同签书枢密院事高嗣先接伴，
自言其父司空有德于皓，相与甚驩，得其要领以归。
乾道元年五月，迁翰林学士，仍兼中书舍人。秦埙久
废，忽予祠，适奏曰：“李林甫死后，诸子皆流配岭南。秦
桧稔恶自毙，不肖之孙官职仍旧，可谓幸矣。宫观虽
小，埙得之，则人以除用之渐，恐桧党牵连而进。”其命
遂寝。时巫伋复召，莫伋擢枢密院编修官，余尧弼复
龙图阁学士，适谓其皆桧党也，随命缴之。六月，除端
明殿学士、签书枢密院事。上谕参政钱端礼、虞允文
曰：“三省事与洪适商量。”东西府始同班奏事。八月，拜
参知政事。谏议大夫林安宅以铜钱多入北境，请禁
之，即蜀中取铁钱行之淮上。事既行，适言其不可。上
问之，适曰：“今每州不得千缗，一州以万户计之，每家
才得数百，恐民间无以贸易，且客旅无回货，盐场有
大利害。”上以为然，乃寝前命，但于蜀中取十五万缗，
行之庐、和二州而已。十二月，拜尚书右仆射、同中书
门下平章事兼枢密使。未几春霖，适引咎乞退，林安
宅抗疏论适。既而台臣复合奏，三月，除观文殿学士、
提举江州太平兴国宫。寻起知绍兴府、浙东安抚使，
再奉祠。淳熙十一年薨，年六十八，谥文惠。适以文学
闻望，遭时遇主，自两制一月入政府，又四阅月居相
位，又三月罢政，然无大建明以究其学。家居十有六
年，兄弟鼎立，子孙森然，以著述吟咏自乐，近世备福，
鲜有及之。或谓适党汤思退，又谓适来自淮东，言张
浚妄费，浚以此罢相。子九人：槻、柲、楷、樇、樌、桴、楹、槺、梠。